Trygdekontoret (18+)

Trygdekontoret er et norsk temastyrt talkshow med Thomas Seltzer som har gått på NRK siden 2009. Programmet gikk opprinnelig på NRK3, men ble etterhvert flyttet til NRK1.

Etter at NRK ble påført ekstra kostnader i forbindelse med avviklingen av finalen i Eurovision Song Contest 2010, ble programmet flyttet til radio etter tredje sesong. En radioversjon av programmet gikk på P3 i perioden november 2010 til februar 2011 før programmet ble flyttet tilbake til NRK3 hvor fjerde sesong for TV startet 22. februar 2011.

Deler av Motorhead-låten "Metropolis" brukes i programmets vignett.

Programmet har fått tre Gullrute-priser: Seltzer ble kåret til beste mannlige programleder i 2012 og 2013 mens programmet ble kåret til beste underholdningsprogram under Gullruten 2015.

Hver episode avsluttes med at deltakerne og publikum i kor roper ut "Stay trygda!!"

Spesialsendinger
I forbindelse med NRKs Fagdag, 17. juni 2010, ble det avholdt en livestreamet Spessial-sending med publikum. Tema for dagen var «Trenger vi rusen?». Gjester i Thomas Seltzers panel var Fanny Duckert, Anne Sandvik Lindmo, Hans-Tore Bjerkaas og Grete Strøm. Torsdag 12. mai 2011, under Nordiske Mediedager, ble det avholdt et live «Mediespesial». Davy Wathne, Morten Stokstad, Anne Sandvik Lindmo, og Trygve Rønningen utgjorde da Seltzers saksbehandlerpanel.

I 2012 holdt Trygdekontoret en landsdekkende turné med forestillinger i Oslo, Elverum, Askim, Skien, Stavanger, Tromsø, Bodø, Etne og Bergen. Hver forestilling har, på lik linje med tv-programmet, eget tema og deltagerpanel.

30. august 2013 ble det avholdt og sendt en valgkamp-spesial. Gjester i Thomas Seltzers panel var Asle Toje, Karl Fredrik Tangen, Inger Merete Hobbelstad, Anine Kierulf, Charter-Svein og Kjell Terje Ringdal. Kjell Elvis avsluttet det hele med en trall.

Eksterne lenker

 * Serien på NRK Nett-TV